KIRJALLINEN KYSYMYS E-0315/03 esittäjä(t): Chris Davies (ELDR) komissiolle. Laittomia huumeita koskevien tietojen analysointi EU:ssa.



Virallinen lehti nro 051 E , 26/02/2004 s. 0018 - 0019



KIRJALLINEN KYSYMYS E-0315/03 esittäjä(t): Chris Davies (ELDR) komissiolle (10. helmikuuta 2003) Aihe: Laittomia huumeita koskevien tietojen analysointi EU:ssa Mitä komissio pyrkii tekemään varmistaakseen, että laittomien huumeiden käyttöä koskevien tietojen keräämiseen ja analysointiin jäsenvaltioissa saadaan aikaan yhteiset määritelmät ja menetelmät? David Byrnen komission puolesta antama vastaus (13. maaliskuuta 2003) Lissabonissa toimiva Euroopan huumausaineiden ja niiden väärinkäytön seurantakeskus (EMCCDA), joka on yksi Euroopan yhteisön 12 erillisvirastosta, perustettiin vuonna 1993, ja sen tarkoituksena on toimittaa yhteisölle ja sen jäsenvaltioille puolueettomia, luotettavia ja vertailukelpoisia tietoja eurooppalaisella tasolla huumausaineiden ja niiden väärinkäytön ilmiöstä ja niiden seurauksista. Unionin huumausainetilanteen arvioimiseksi käytetään erilaisia menetelmiä ja välineitä. EMCDDA on määritellyt viisi keskeistä epidemiologista indikaattoria vertailukelpoisten tietojen keräämiseksi ja tulkitsemiseksi: - huumausaineiden yleisyys ja käyttötottumukset väestön keskuudessa - huumausaineongelman yleisyys ja huumausaineongelmaisten käyttötottumukset - huumausaineisiin liittyvät tartuntataudit - huumausainekuolemat ja huumausaineiden käyttäjien kuolleisuus - huumausaineiden vastaisen hoidon tarve Kvalitatiivisessa tutkimuksessa keskitytään huumausaineiden maailman tarkoitusperiin, tajuntatiloihin, menetelmiin ja taustoihin sekä tarjotaan keinoja ymmärtää huumausaineiden käyttötottumuksia ja huumausaineiden herättämiä reaktioita. EMCDDA hallinnoi kvalitatiivisen eurooppalaisen tutkimuksen verkostoa ja tietokantaa. Sen tarkoituksena on, että kvalitatiivisesta tutkimustoiminnasta pääsevät osalliseksi myös tutkijat, Reitox-verkon kansalliset tietokeskukset, kansalliset asiantuntijat, huumausainepolitiikkaa ja alan toimia seuraavat kommentaattorit sekä opiskelijat. Mallinnuksessa käytetään matemaattisia kaavoja ja tietokoneohjelmia yksinkertaistetun prosessimallin luomiseksi. Lopputulos voi olla hyödyllinen malli erilaisissa olosuhteissa ja erilaisilla toimenpiteillä saatujen erilaisten tulosten tutkimiseen taikka paras arvio huumausaineiden käytön leviämisen tai huumausaineisiin liittyvien tartuntatautien, kuten hepatiitti C, tulevasta kehityksestä. EMCDDA tekee tällä alalla töitä yhdessä avainkumppaneiden kanssa kolmella eri tasoilla: - EMCDDA kerää tietoja Reitox-verkon avulla. Siihen kuuluvat kansalliset tietokeskukset kaikissa 15 jäsenvaltioissa, komissiossa ja Norjassa. - Reitox-verkon kansalliset tietokeskukset keräävät epidemiologisia tietoja huumausaineiden käytöstä ja sen seurauksista sekä työskentelevät EMCDDA:n kanssa tietojen vertailukelpoisuuden parantamiseksi. - Kansainvälinen tiedeyhteisö työskentelee ohjelmaryhmän kanssa kehittääkseen uusia menetelmiä huumausaineiden käytön tutkimiseksi ja perusteellisten tieteellisten analyysien lisäämiseksi. - Kansalliset ja kansainväliset organisaatiot työskentelevät ohjelmaryhmän kanssa vaihtaakseen tietoja ja tehdäkseen yhteistyötä tutkimushankkeissa. Huumausainekuolemiin ja huumausaineiden käyttöön liittyvää tutkimusta tehdään koordinoidusti Eurostatin kanssa.